DA Den Europæiske Unions Tidende C 312/10

Sag anlagt den 17. august 2009 — Kommissionen for De Europæiske Fællesskaber mod Republikken Polen

(Sag C-331/09)

2009/C 312/17

Processprog: polsk

Parter

Sagsøger: Kommissionen for De Europæiske Fællesskaber (ved K. Gross og A. Stobiecka-Kuik, som befuldmægtigede)

Sagsøgt: Republikken Polen

Sagsøgerens påstande

— Det fastslås, at Republikken Polen har tilsidesat sine forpligtelser i henhold til artikel 249, stk. 4, EF samt artikel 3, 4 og 5 i Kommissionens beslutning af 23. oktober 2007 om Polens statsstøtte C 23/06 (ex NN 35/06) til stålproducenten Technologie Buczek Group (meddelt under nummer K(2007) 5087, offentliggjort i EUT 2008 L 116), idet Republikken Polen ikke har opfyldt sine forpligtelser i henhold til denne beslutning eller under alle omstændigheder ikke har underrettet Kommissionen om opfyldelsen af disse forpligtelser.

— Republikken Polen tilpligtes at betale sagens omkostninger.

Søgsmålsgrunde og væsentligste argumenter

Den 23. oktober 2007 vedtog Kommissionen en beslutning, hvormed den krævede tilbagebetaling af støtte fra den polske stålproducent Technologie Buczek Group, særligt fra Technologie Buczek SA (herefter »TB«) og dennes datterselskaber Huta Buczek (herefter »HB«) og Buczek Automotive (herefter »BA«), som ikke havde gennemført en på forhånd godkendt omstruktureringsplan forskriftsmæssigt, og som efterfølgende havde modtaget en driftsstøtte, der var uforenelig med fællesskabsretten. Denne driftsstøtte bestod i manglende opfyldelse af offentligretlige forpligtelser. Republikken Polen blev den 24. oktober 2007 via sin faste repræsentant ved Den Europæiske Union underrettet om beslutningen. Kommissionen opfordrede samtidigt Republikken Polen til at iværksætte alle nødvendige foranstaltninger for at kræve den retsstridige støtte tilbagebetalt.

Frem til tidspunktet for indgivelsen af søgsmålet var støtten til HB og BA ikke blevet tilbagebetalt.

Ifølge oplysninger fra de polske myndigheder skyldes den stærke forsinkelse af tilbagesøgningen af støtten ud over rent tekniske forhindringer bestemmelser i den polske konkursret. De polske myndigheder har oplyst, at den statsstøtte, som beslutningen drejer sig om, bestod i manglende opfyldelse af forpligtelser, der påhviler TB, selv om det reelt var dette selskabs datterselskaber, der havde haft gavn af støtten. I den forbindelse var TB formelt ansvarlig for alle forpligtelser, herunder de beløb, der skulle kræves tilbagebetalt fra HB og BA. De polske retsforskrifter tillader angiveligt ikke, at sådanne fordringer afskrives, medmindre der foreligger en »en absolut umulighed«. Hvis sådanne fordringer anmeldes, er kurator i TB’s konkursbo forpligtet til at indfri denne gældspost med inddragelse af de beløb, der skulle have været krævet tilbagebetalt af datterselskaberne. Hvis disse beløb tilbagebetales, bortfalder retsgrundlaget for at gøre dem gældende over for HB og BA.

Det er dog efter Kommissionens opfattelse ikke tilstrækkeligt, at Republikken Polen iværksætter alle de foranstaltninger, som medlemsstaten har til rådighed. Disse foranstaltninger skal føre til den effektive og øjeblikkelige gennemførelse af beslutningen. I modsat fald må det antages, at Republikken Polen ikke har opfyldt sine forpligtelser. En medlemsstat har tilsidesat sin pligt til at kræve tilbagebetaling, når de skridt, som medlemsstaten har iværksat, ikke har haft nogen virkning med hensyn til den faktiske tilbagebetaling af det omhandlede beløb.